SURAH AL-MA'UN 
Surah Pertolongan 
Surah (107) - Madaniyah - 7 ayat 




Dengan nama Allah Yang Maha Penyayang dan Maha Pengasih. 



(Kumpulan ayat-ayat 1 - 7) 



1. Adakah engkau lihat orang yang mendustakan agama? 

0 

2. Itulah orang yang menindas anak-anak yatim. 

3. Dan tidak menggalakkan memberi makanan kepada orang miskin. 

4. Kecelakaan bagi orang-orang yang melakukan solat. 

5. Yang lalai dari solat mereka. 






6. Juga orang-orang yang ria'. 

7. Dan orang-orang yang enggan memberi pertolongan. 

(Latar belakang dan pokok pembicaraan) 

Dalam setengah-setengah riwayat, surah ini diturun di Makkah. Dan dalam setengah- 
setengah riwayat yang lain, surah ini turun di Makkah dan di Madinah (iaitu tiga ayat yang 
pertama turun di Makkah dan bakinya turun di Madinah), Riwayat yang akhir inilah riwayat 
yang terkuat. Walaupun keseluruhan surah ini merupakan satu kesatuan yang padu 
dan mempunyai tujuan yang satu untuk menerangkan satu hakikat umum dari hakikat- 
hakikat 'aqidah Islam yang hampir-hampir membuat kami cenderung menganggapkan 
sebagai satu surah yang turun di Madinah semuanya, kerana persoalan yang diperkatakan 
surah ini adalah dari persoalan ayat-ayat al-Qur'an yang diturun di Madinah iaitu 
persoalan hipokrit dan ria' yang tidak terkenal di kalangan angkatan Muslimin Makkah, 
tetapi penerimaan riwayat yang mengatakan surah ini turun di Makkah dan Madinah 
tidaklah menjadi suatu halangan, kerana kemungkinan empat ayat yang akhir diturunkan 
di Makkah, kemudian dihubungkan dengan tiga ayat yang pertama, kerana kedua- 
duanya mempunyai keserupaan dan pertalian dari segi persoalan. Cukuplah sekadar ini 
sahaja agar kita dapat terus membicarakan maudhu' surah ini dan hakikat agung yang 
hendak diolahkannya 



****** 



Surah yang kecil mengandungi tujuh ayat yang pendek ini adalah memperkatakan 
satu hakikat agama yang amat besar yang hampir-hampir mengubahkan sama sekali 
pengertian biasa iman dan kufur, di samping mengemukakan kepada hati manusia satu 
hakikat yang gemilang tentang tabiat agama ini dan tentang kebajikan yang amat besar 
yang disediakan kepada manusia dalam agama ini, juga tentang rahmat yang sempurna 
yang hendak dilimpahkan Allah kepada manusia apabila Dia mengutuskan risalah 
terakhir ini kepada mereka. 

Agama Islam ini bukanlah agama rupa lahiriyah dan agama upacaraan. Rupa bentuk 
ibadat yang zahir dan syi’ar-syi'amya itu tidak membawa apa-apa erti selama ia tidak lahir 
dari hati yang ikhlas kerana Allah, iaitu keikhlasan yang meninggalkan kesan-kesan dalam 
hati yang mendorong seseorang ke arah melakukan amalan-amalan yang salih atau kesan- 
kesan yang dapat dilihat dengan jelas dalam kelakuan dan kegiatan-kegiatan yang 
mendatangkan kebaikan dan kemajuan kepada kehidupan manusia di bumi ini. 

Demikian juga agama Islam bukanlah ajaran-ajaran yang berasingan atau bahagian- 
bahagian yang berselerak dan terpisah satu dengan lain, di mana seseorang itu boleh 
membuat apa yang disukainya dan meninggalkan apa yang tidak disukainya, malah agama 



Islam Bukan Agama 
Kulit Dan Agama 
Upacara 

]UZU' YANG KETIGA PULUH 



Sakti Keimanan 
Sebenar 



Islam merupakan satu program yang sepadu iaitu kegiatan-kegiatan ibadat dan syi'ar- 
syi'arnya bekerjasama dengan tugas perseorangan dan tugas-tugas sosial dan semuanya 
menuju kepada satu matlamat kebaikan manusia, iaitu matlamat yang mendatangkan 
kebersihan kepada hati dan kebaikan kepada kehidupan, matlamat yang menjadikan 
manusia bekerjasama dan saling membantu dalam usaha kebajikan, kebaikan dan 
kemajuan, satu matlamat yang menggambarkan rahmat Allah yang sempurna terhadap 
para hamba-Nya. 

Seseorang boleh mengaku dengan lidahnya bahawa dia adalah seorang Muslim yang 
beriman kepada agama Islam dan ajarannya. Ia mungkin mendirikan solat dan melakukan 
ibadat-ibadat yang lain dari solat, namun hakikat keimanan dan kepercayaan terhadap agama 
ini masih jauh darinya, kerana hakikat keimanan itu mempunyai alamat-alamatnya yang 
membuktikan kewujudannya. Selama alamat-alamat itu tidak wujud, maka keimanan 
dan kepercayaan pun turut tidak wujud walaupun lidahnya mengaku dan walaupun ia 
berbuat ibadat. 



Apabila hakikat keimanan bertunjang di hati, ia terus bergerak di dalam kegiatan- 
kegiatan amalan salih untuk membuktikan kewujudannya, dan andainya pergerakan yang 
seumpama itu tidak ada, maka itulah bukti bahawa hakikat keimanan itu tidak wujud. 
Inilah pernyataan tegas dari surah ini. 



(Pentafsiran ayat-ayat 1 - 3) 



>■ i * ^ ^ 



1. "Adakah engkau lihat orang yang mendustakan agama?" 




2. "Itulah orang yang menindas anak-anak yatim." 




3. "Dan tidak menggalakkan memberi makanan kepada orang miskin." 



Ayat ini dimulakan dengan pertanyaan yang dihadapkan kepada siapa yang boleh 
melihat supaya melihat. Dan orang yang mendengar pertanyaan ini akan tertunggu- 
tunggu untuk melihat siapakah yang dituju oleh ayat ini, tiba-tiba jawapannya, "Itulah 
orang yang menindas anak-anak yatim dan tidak menggalakkan memberi 
makanan kepada orang miskin." 



Mungkin jawapan itu memeranjatkan apabila dibandingkan dengan ta'rif keimanan 
yang biasa, tetapi jawapan itu sebenarnya merupakan intisari hakikat keimanan, iaitu orang 

vang mendustakan agama ialah orang yang menindas, menghina dan menyakiti anak-anak 
yatim dan tidak menggalakkan orang lain memberi makanan kepada orang-orang miskin. 
Jika benar ia mempercayai agama dan jika benar hakikat keimanan itu telah mantap di 
hatinya, tentulah dia tidak akan menindas anak-anak yatim dan tentulah dia tidak akan cuai 
memberi galakan supaya memberi makanan kepada orang miskin. 

Hakikat mempercayai agama bukannya kata-kata yang dituturkan lisan, tetapi ialah 
suatu perubahan dalam hati yang mendorong seseorang membuat kebaikan dan kebaktian 
kepada saudara sesama manusia yang memerlukan pemeliharaan dan naungan. Allah 
tidak menghendaki kata-kata dari manusia, tetapi Allah mahukan tindakan-tindakan 
yang mengotakan kata-kata mereka. Tanpa tindakan, kata-kata itu kosong sahaja, tidak 
mempunyai sebarang nilai di sisi Allah. 

Tiada yang lebih tegas dari tiga ayat tadi dalam menegakkan hakikat ini iaitu satu 
hakikat yang menggambarkan roh dan tabiat 'aqidah Islam dengan gambaran yang 
setepat-tepatnya. 

Di sini kami tidak mahu masuk ke dalam perdebatan Fiqhiyah mengenai ta'rif- 
ta'rif keimanan dan ta'rif-ta'rif Islam, kerana ta'rif-ta'rif Fiqhiyah itu adalah bertujuan 
dijadikan asas untuk ditegakkan hukum-hukum mu'amalah syar'iyah di atasnya. Adapun 
di sini surah ini menjelaskan hakikat keagamaan yang sebenar mengikut pertimbangan 
Allah dan neraca-Nya, dan ini adalah satu perkara yang lain dari ta'rif-ta'rif yang zahir 
untuk ditegakkan hukum-hukum mu'amalah di atasnya. 



(Pentafsiran ayat-ayat 4 - 7) 



Berdasarkan hakikat yang pertama ini, Allah memberi satu gambaran dari ^ a ” b A a ” a ° Keima ' 
gambaran-gambaran keimanan yang 'amali: 

$ 




4. "Kecelakaan bagi orang-orang yang melakukan solat." 

5. "Yang lalai dari solat mereka." 





6. "Juga orang-orang yang ria'." 

Sotai Bukan Hara- 
kat-harakat Yang 
Eotoag Tanpa 
Ftagfaayatan Jiwa 
Yaag Ikhlas 



Apa Yaag Allah Mahu 
Dari Maansia 



7. "Dan orang-orang yang enggan memberi pertolongan." 

Itulah do'a atau janji kebinasaan terhadap orang-orang yang melakukan solat 
sedangkan mereka lalai dari solat mereka. Siapakah orang-orang yang lalai dari solat itu? 
Mereka ialah: 

6 . "Orang-orang yang ria'." 




7. "Dan orang-orang yang enggan memberi pertolongan." 

Mereka bersembahyang tetapi tidak mendirikan sembahyang. Mereka melakukan 
gerak-geri solat dan membaca segala bacaannya, tetapi hati mereka tidak menghayati 
bacaan-bacaan itu dan tidak hidup dengannya. Jiwa mereka tidak menghadhirkan hakikat 
solat dan hakikat isinya dari bacaan-bacaan, doa'-do'a dan tasbih-tasbih. Mereka 
bersembahyang kerana menunjukkan kepada orang lain bukannya kerana Allah, kerana 
itu mereka lalai dari solat dan tidak mendirikannya. Yang dituntut Allah ialah mendirikan 
solat bukannya semata-mata melakukan gerak-geri solat. Maksud mendirikan solat ialah 
menghadhirkan hakikatnya dan menunaikannya dengan ikhlas kerana Allah Yang Tunggal. 

Kerana itulah ibadat solat tidak meninggalkan kesan-kesannya di dalam jiwa orang- 
orang yang melakukan ibadat solat dengan kelalaian. 

Mereka enggan memberi pertolongan dan enggan berbakti dan berbuat kebajikan 
kepada saudara-saudara mereka sesama manusia. Andainya mereka benar-benar 
mendirikan solat, tentulah mereka tidak akan enggan memberi pertolongan kepada 
hamba-hamba Allah yang lain. Inilah batu uji ibadat yang sebenar yang diterima Allah. 

Demikianlah kita dapati diri kita sekali lagi berdepan dengan hakikat agama Allah, dan 
kita dapati satu nas al-Qur'an yang mengecam orang-orang yang melakukan solat dengan 
azab kecelakaan yang besar kerana mereka tidak mendirikan solat dengan sebenar- 
benarnya. Mereka hanya melakukan gerak-geri yang tidak berjiwa dan tidak ikhlas kerana 
Allah. Mereka mengerjakan solat kerana ria'. Justeru itu ibadat solat mereka tidak 
meninggalkan kesan dalam hati mereka. Solat mereka bukan sahaja kosong dan sia-sia, 
malah merupakan maksiat yang menunggu balasan yang berat. 



****** 



Marilah kita melihat apakah hakikat yang dikehendaki Allah dari para hamba-Nya 
apabila Dia mengutuskan para rasul membawa risalah-nsalah-Nya untuk mengajak mereka 

supaya beriman kepada-Nya dan supaya menyembahkan-Nya. Sebenarnya Allah S.W.T. 
tidak berkehendak sesuatu apa dari manusia untuk kepentingan zat-Nya, kerana Allah 
Maha Kaya, malah Dia mahu mereka mendapatkan kebaikan dan kebajikan untuk diri 
mereka sendiri. Dia mahukan hati mereka menjadi bersih dan hidup mereka mencapai 
kebahagiaan. Dia mahu mereka membina satu kehidupan yang luhur yang ditegakkan di 
atas perasaan yang bersih, saling membantu, murah hati, kasih mesra, rasa persaudaraan, 
kesucian hati dan tingkahlaku yang bersih. 

Ke manakah umat manusia hendak pergi jauh dari kebajikan, rahmat dan mercu yang 
indah, luhur dan mulia ini? Ke manakah mereka hendak pergi meraba-raba di padang 
gurun jahiliyah yang gelap-gelita, celaka dan merana, sedangkan di hadapan mereka 
terpancar nur agama Allah di persimpangan jalan? 




